CELEX: 32022D0014
Language: bg
Date: 2021-12-02 00:00:00
Title: Решение (ЕС) 2022/14 на Съвета от 2 декември 2021 година относно позицията, която трябва да се заеме от името на Европейския съюз на 22-рата среща на договарящите се страни по Конвенцията за защита на морската среда и на крайбрежните райони в Средиземноморието (Конвенцията от Барселона) и протоколите към нея по отношение на приемането на решение за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола за опазване на Средиземно море от замърсяване, причинено от наземни източници и дейности (Протокол относно наземните източници)

7.1.2022   
               
               
                  BG
               
               
                  Официален вестник на Европейския съюз
               
               
                  L 4/14
               
            
         РЕШЕНИЕ (ЕС) 2022/14 НА СЪВЕТА
         от 2 декември 2021 година
         относно позицията, която трябва да се заеме от името на Европейския съюз на 22-рата среща на договарящите се страни по Конвенцията за защита на морската среда и на крайбрежните райони в Средиземноморието (Конвенцията от Барселона) и протоколите към нея по отношение на приемането на решение за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола за опазване на Средиземно море от замърсяване, причинено от наземни източници и дейности (Протокол относно наземните източници)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Измененият Протокол за опазване на Средиземно море от замърсяване, причинено от наземни източници и дейности („Протоколът относно наземните източници“) към Конвенцията за защита на морската среда и на крайбрежните райони в Средиземноморието (Конвенцията от Барселона) беше сключен от Съюза с Решение 1999/801/ЕО на Съвета (1) и влезе в сила на 11 май 2008 г.
                  
               
                     (2)
                  
                  
                     Съгласно член 15 от Протокола относно наземните източници на срещата на договарящите се страни по Конвенцията от Барселона и протоколите към нея се приемат регионални планове за действие, които съдържат мерки и графици за тяхното прилагане.
                  
               
                     (3)
                  
                  
                     Очаква се по време на 22-рата среща от 7 до 10 декември 2021 г. договарящите се страни по Конвенцията от Барселона и протоколите към нея да приемат решение („решението на договарящите се страни“) за приемане на регионални планове за пречистването на градски отпадъчни води и управлението на утайките от отпадъчни води („регионални планове“) в рамките на член 15 от Протокола относно наземните източници.
                  
               
                     (4)
                  
                  
                     Решението на договарящите се страни се отнася до опазването на околната среда, което е споделена компетентност между Съюза и неговите държави членки съгласно член 4, параграф 2, буква д) от Договора. Решението на договарящите се страни не попада в област, която до голяма степен е обхваната от правилата на Съюза относно това опазване. Съюзът не възнамерява да се възползва от възможността да упражнява външната си компетентност по отношение на областите, обхванати от решението на договарящите се страни, спрямо които компетентността му все още не е упражнявана във вътрешен план.
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза на срещата на договарящите се страни по Конвенцията от Барселона и протоколите към нея, тъй като решението на договарящите се страни засяга приемането на регионалните планове, които са обвързващи за Съюза съгласно член 15, параграф 3 от Протокола относно наземните източници.
                  
               
                     (6)
                  
                  
                     Тъй като целта на регионалните планове е да се актуализират изискванията по отношение на защитата на Средиземно море, да се променят международните задължения и амбиции на Съюза и да се подобри опазването на околната среда, Съюзът следва да подкрепи приемането на решението на договарящите се страни,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза на 22-рата среща на договарящите се страни по Конвенцията от Барселона и протоколите към нея, е да се подкрепи приемането на решение за приемане на регионални планове за пречистването на градски отпадъчни води и управлението на утайките от отпадъчни води в рамките на член 15 от Протокола за опазване на Средиземно море от замърсяване, причинено от наземни източници и дейности.
         
         
            Член 2
            С оглед на развитието на 22-рата среща на договарящите се страни по Конвенцията от Барселона и протоколите към нея, уточняването на позицията, посочена в член 1, може да бъде договорено от представителите на Съюза, след консултации с държавите членки, по време на координационните срещи на място, без допълнително решение на Съвета.
         
         
            Член 3
            Настоящото решение влиза в сила в деня на приемането му.
         
         
            Съставено в Брюксел на 2 декември 2021 година.
            
               
                  За Съвета
               
               
                  Председател
               
               J. VRTOVEC
            
         
         
            (1)  Решение 1999/801/ЕО на Съвета от 22 октомври 1999 г. за приемане на измененията към Протокола за опазване на Средиземно море от замърсяване, причинено от наземни източници (Конвенцията от Барселона) (ОВ L 322, 14.12.1999 г., стр. 18).